Souvenirs, souvenirs

Anita Simeon

Turnond da l’ustaria che il camarier dar hotel aveva cusseglià (el aveva manegià ch'i saja in tipic restaurant talian, dentant eri in restaurant da TUI – (en mintga cas aveva el provisiun) passan els quella pitschna stizun da souvenirs. "Insatge stuessan nus bain prender a chasa per noss pitschens - insatge tipic talian". Uschia avevan els ponderà - mes geniturs e ma purtà ina da quellas poppas cun vestgadira tradiziunala. I para che la poppa m’haja fascinà - en mintga cas è la collecziun da poppas daventada adina pli gronda ed insacura è ella avanzada a quel punct nua ch'il regl da rimnar è pli grond ch’il plaschair vi dal singul object.
Quindesch poppas èsi, tuttas mess davos vaider en ina vitrina - pertge far giu regularmain la pulvra fiss memia stentus. Ed igl è er meglier ch'ellas stattan davos ina fanestra, sco regurdientscha a temps passads dasper ils paucs buccals che jau hai gudagnà en cursas da skis nua ch'ins era sco terza er l'emprima - mabain da l'autra vart.
Interessant vi da las poppas è però, che bleras han la medema fatga e la medema structura, igl è la medema poppa standardisada, mo la vestgadira è midada. È il proverbi "autras terras, auters usits" mo ina malenclegientscha? È il coc adina medem e mo "la vestgadira furma las persunas"? Sch'ins guarda la collecziun pon ins prest crair ch'i saja uschia. Ed il davos èsi alura tuttina sch'ins cumpra ils souvenirs en Scozia, Frantscha u en Spagna - tut è made in Hongkong.